NW-boer kritiek ná 6 aanvallers toeslaanArgieffoto: Maroela Media ŉ Boer van Noordwes is in ŉ kritieke toestand in die hospitaal nadat hy Dinsdagaand deur ses aanvallers op sy plaas buite Brits oorval en geskiet is. Dries Botha (57) moes Dinsdagaand ŉ noodoperasie ondergaan nadat hy drie skietwonde opgedoen het waarvan een deur sy buik is en sy pankreas beskadig het. Die ander skietwonde is onderskeidelik in sy skouer en sy hand. Kobus van Rensburg, Botha se swaer, het aan Maroela Media gesê Botha en sy vrou was by die huis op die plaas in die Kleinfontein-gebied toe die aanvallers toegeslaan het. Volgens Van Rensburg moes Botha omstreeks 20:00 uitgaan om ŉ alarm buite aan te sit toe hy deur ses aanvallers oorval is. “Hulle het vyf skote op hom geskiet, waarvan drie hom getref het,” het Van Rensburg gesê. Volgens Van Rensburg het Botha terugbaklei en die aanvallers het op die vlug geslaan sonder om enigiets te roof. Botha se vrou het in hierdie tyd in die huis geskuil en is gelukkig ongedeerd. Van Rensburg het gesê bure en die polisie was vinnig ná die voorval op die toneel en Botha is na ŉ hospitaal gehaas. “Hy is in die waakeenheid en sy toestand is baie kritiek in dié stadium,” het hy gesê. Marius Müller, nasionale veiligheidskoördineerder van AfriForum, het gesê teen Dinsdagaand is niemand nog in verband met die voorval in hegtenis geneem nie. ŉ Woordvoerder van die polisie in Noordwes kon nie onmiddellik die voorval bevestig nie. Maroela Media wag op meer inligting. Die voorval is een van talle plaasaanvalle in Noordwes oor die afgelope paar weke. Elsa Erasmus (74), ŉ boervrou van die Schweizer-Reneke-distrik, se liggaam is Sondag gevind nadat sy vermoedelik Saterdag in haar huis oorval is. Patrick Itumeng (68) is dood nadat hy en sy vrou Vrydag op hul plaas in die Vryburg-omgewing oorval en albei geskiet is. Nog ŉ boer is op 25 Junie op ŉ plaas in die Rustenburg-omgewing deur drie verdagtes aangeval en in sy arm gewond. Vroeër in Junie is Hanno Steyn (46) tydens ŉ plaasaanval in die Lichtenburg-omgewing doodgeskiet. Blackie van den Berg (61) is op 2 Junie op haar plaas tussen Sannieshof en Ottosdal in Noordwes oorval, erg aangerand en verkrag.